Anthony Perkins

**Anthony Perkins** (4. huhtikuuta 1932 New York, New York – 12. syyskuuta 1992 Hollywood, Kalifornia) oli yhdysvaltalainen näyttelijä. Hänen tunnetuin roolinsa on Norman Bates Alfred Hitchcockin ohjaamassa *[[Psyko (vuoden 1960 elokuva)|Psykossa]]* ja sen jatko-osissa.

## Ura

Perkinsin ensimmäinen elokuvarooli oli vuoden 1953 elokuvassa *Näyttelijätär*. Seuraavana vuonna hän näytteli Broadway-näytelmässä *Tea and Sympathy*. Roolistaan nuorena kveekarina elokuvassa *[[Onnellisen laakson kansa]]* (1956) Perkins sai Oscar-ehdokkuuden. Muita kömpelön nuoren miehen rooleja Perkins teki elokuvissa *Pelon vanki* (1957), *[[Hopeatähti (elokuva)|Hopeatähti]]* (1957) ja *[[Intohimot jalavien alla]]* (1958). Yhden tunnetuimmista roolisuorituksistaan Perkins teki murhanhimoisena motellinomistajana Alfred Hitchcockin trillerissä *[[Psyko (vuoden 1960 elokuva)|Psyko]]* (1960) sekä sen kolmessa jatko-osassa.

Psykoa seurasivat muun muassa eurooppalaiset elokuvat *[[Oikeusjuttu (elokuva)|Oikeusjuttu]]* (1963), *Shamppanjamurhat* (1968) ja *The Days Wonder* (1972) sekä yhdysvaltalaiset *Turmeltuneet* (1968), *[[Me sotasankarit (elokuva)|Me sotasankarit]]* (1970) ja *W.U.S.A.* (1970). Perkinsin muita elokuvia ovat esimerkiksi *[[Roy Bean – piru mieheksi]]* (1972), *[[Idän pikajunan arvoitus (vuoden 1974 elokuva)|Idän pikajunan arvoitus]]* (1974) ja *Järjen tuolla puolen* (1989). Niiden ohella Perkins näytteli useassa teatterinäytelmässä sekä televisioelokuvassa *Metsän pimeydessä* (1992), joka esitettiin postuumisti.

## Yksityiselämä

Perkinsin isä Osgood Perkins oli näyttelijä, jonka tekninen osaaminen teki vaikutuksen ohjaaja Elia Kazaniin.

Saavutettuaan mainetta näyttelijänä Anthony Perkins kiinnitti useiden kuuluisien naisten, kuten Brigitte Bardot'n huomion, mutta ajatus läheisemmästä kanssakäymisestä naisten kanssa aiheutti hänessä pakokauhua. Hän kävi läpi eheytyshoidon, ja 39-vuotiaana hänellä oli ensimmäinen läheinen suhde naisen kanssa. 41-vuotiaana hän avioitui Berry Berenson Perkinsin kanssa, ja liitto osoittautui kestäväksi.

Perkins kuoli vuonna 1992 AIDSin aiheuttamiin komplikaatioihin.

Perkinsillä on kaksi poikaa. Heistä toinen, Osgood Perkins kuten isoisänsäkin, on näyttelijä ja elokuvaohjaaja.

## Valikoitu filmografia

* *[[Onnellisen laakson kansa]]* (*Friendly Persuasion*, 1956)
* *[[Hopeatähti (elokuva)|Hopeatähti]]* (*The Tin Star*, 1958)
* *[[Viimeisellä rannalla (elokuva)|Viimeisellä rannalla]]* (*On the Beach*, 1959)
* *[[Psyko (vuoden 1960 elokuva)|Psyko]]* (*Psycho*, 1960)
* *[[Oikeusjuttu (elokuva)|Oikeusjuttu]]* (*Le Procès*, 1962)
* *[[Pimeä kuilu]]* (*La Décade prodigieuse*, 1971)
* *[[Roy Bean – piru mieheksi]]* (*The Life and Times of Judge Roy Bean*, 1972)
* *[[Kuolema astuu laivaan]]* (*The Last of Sheila*, 1973, käsikirjoitus yhdessä Stephen Sondheimin kanssa)
* *[[Les Miserables – Kurjat]]* (*Les Miserables*, 1978)
* *[[Kaappaus Pohjanmerellä]]* (*North Sea Hijack*, 1979)
* *[[Musta aukko (elokuva)|Musta aukko]]* (*The Black Hole*, 1979)
* *[[Kauhun kierre (vuoden 1980 elokuva)|Kauhun kierre]]* (*Double Negative / Deadly Companion*, 1980)
* *[[Psyko II]]* (*Psycho II*, 1983)
* *[[Psyko III]]* (*Psycho III*, 1986, myös ohjaus)
* *[[Herra Joulukinkku]]* (*Lucky Stiff*, 1988, ohjaus)
* *[[Psyko IV]]* (*Psycho IV – The Beginning*, 1990)

## Lähteet

## Aiheesta muualla

*